
Obiective: 
· Identificarea comportamentelor de tip bullying care pot apărea în şcoală; 
· Prevenirea şi reducerea comportamentelor de hărţuie (bullying) în rândul elevilor;
· Dezvoltarea competenţelor sociale, dezvoltarea de comportamente şi atitudini alternative. 
Nivel de vârstă: clasele III-VI
Metodă: Se poate lucra cu grupuri de elevi, cu o clasă întreagă, sau, pentru prima parte a activităţii (vizionarea filmului), cu mai multe clase împreună 
Timp: 2 ore (filmul şi scurtă discuţie) + 1 ora (discuţii la clasă)
Materiale / resurse:  
· Posibilitatea proiectării de filme (calculator, videoproiector, boxe audio);
· Film artistic care abordează problematica hărţuirii (bullying-ului) în mediu şcolar, de exemplu How to eat fried worms (SUA, 2006 / 138 min)
· Descriere:  
Pentru început, filmul selectat este proiectat grupului de elevi. 
Imediat după finalizarea proiecţiei se poartă o scurtă discuţie cu elevii, pentru a le da acestora ocazia de a puncta aspectele considerate de ei importante, de a împărtăşi „la cald” ceea ce i-a impresionat, surprins, marcat din ceea ce au văzut. Ţinând cont de faptul că  această etapă vine imediat dupa vizionarea filmului (cu o durată de aproximativ o oră şi jumătate), discuţiile, în această fază, nu vor depăşi 10-15 minute.
Esenţială este continuarea discuţiilor în cadrul unei ore la clasă, la un interval nu prea mare de timp (cel mult câteva zile), astfel încât impresia lăsată de film să fie încă proaspătă.
Discuţiile pornesc de la câteva întrebări specifice fiecărui film, dar este bine ca elevii să aibă posibilitatea de a exprima cât de liber ceea ce gândesc şi simt faţă de ce au văzut, şi mai ales de a face legătura între film şi aspecte/situaţii care ţin de viaţa reală.
În anexe puteţi găsi rezumatul filmului sugerat, precum şi câte o listă de întrebări – bază pentru discuţii.



ACŢIUNEA FILMULUI „HOW TO EAT FRIED WORMS” (SUA, 2006)
Potrivit pentru vârsta: peste 8/9 ani

Filmul prezintă câteva aspecte ale bullying-ului şi consecinţele acestuia în rândul elevilor preadolescenţi, precum şi modalităţi de rezolvare a conflictelor.

Familia Forrester şi fiii lor preadolescenţi, Billy şi Woody Forrester tocmai s-au mutat într-un oraş nou, unde tatăl s-a transferat cu serviciul.  
Billy, care este în clasa a V-a, are îndoieli dacă va reuşi să se integreze în noua şcoală. În paralel, tatăl acestuia trăieşte aceleaşi îngrijorări cu privire la abilitatea sa de a se adapta în noul grup de colegi şi simte presiunea de a face acest lucru cât mai repede şi cât mai bine.
Spre disperarea sa, prima zi de şcoală nu decurge bine, Billy intrând într-o serie de conflicte cu bătăuşul clasei, Joe Guire. În urma altercaţiilor, Billy ajunge să accepte o provocare şi anume: să mânânce 10 viermi într- singură zi, fără să vomite. Mai mult, Joe şi Billy decid ca cel care pierde pariul va trebui să se umilească şi să se plimbe cu viermi în pantaloni, în faţa colegilor de şcoală. 
Deşi conştientizează absurditatea provocării şi cu toate că are un  un stomac slab, Billy nu anulează pariul, dorind foarte mult să fie acceptat de grup şi să îşi facă prieteni. 
Billy şi gaşca lui Joe (colegi de clasă care îl urmează pe Joe de frică, aceştia fiind la rândul lor intimidaţi şi umiliţi verbal de agresor) se întâlnesc în ziua stabilită pentru a vedea cine este câştigător. Deşi, la început, echipa de susţinători ai lui Billy este compusă doar din Erica ( o colegă de clasă care este hărţuită de băieţi pentru că este fată şi foarte înaltă), pe parcursul zilei, pe măsură ce copiii trec prin tot felul de aventuri, membrii echipei lui Joe încep să opună rezistenţă bătăuşului şi să treacă de partea lui Billy. 
Cu toate că este şi Billy tentat, la un moment dat, să o îşi bată joc de Erica, din nevoia de a se integra in grupul de băieţi, acesta realizează suferinţa pe care o poate simte cineva atunci când este jignit sau batjocorit şi îşi cere scuze pentru comportamentul său.
Spre finalul zilei, copiii învaţă că orice obstacol poate fi înlăturat dacă se ajută unii pe alţii şi se opun împreună nedreptăţilor.

· Ce v-a plăcut în acest film?
· De ce credeţi că  Joe îşi bate joc de Billy sau de ceilalţi copii ? 
· Care este atitudinea tatălui lui Billy faţă de îngrijorările copilului? Ce stafuri îi dă acestuia?
· Care sunt temerile lui Billy în prima zi de şcoală? Vi se pare greu să vă integraţi într-un grup nou de copii? Ce faceţi ca să vă împrieteniţi cu ceilalţi?
· Cât de importantă este părerea celor din jur? Cât de important este să fi acceptat de grupul de prieteni? De ce credeţi că Ericăi nu îi pasă de ce cred băieţii despre ea? 
· De ce este gelos Billy pe fratele său mai mic Woody? Cum se comportă Billy faţă de Woody?
· De ce acceptă Billy pariul? Tu ai accepta o astfel de provocare? De ce nu sau de ce da?
· Care ar putea fi motivele pentru care copiii din gaşca lui Joe îl urmează pe acesta? De ce, pe parcursul zilei, trec din tabăra lui Joe în tabăra lui Billy? De ce credeţi că cei mai mulţi aleg să nu intervină, chiar dacă nu li se pare corect ce se întâmplă? 
· Până la urmă, Billy îi cere scuze Ericăi pentru comportamentul său. Este important să spunem cuiva dacă regretăm ceva ce am făcut? 
· Este vreun personaj din film cu care vă puteţi identifica? Cu care? De ce?
· V-aţi întâlnit vreodată cu astfel de situaţii? Ce face Joe pentru a-i intimida, jigni pe ceilalţi copii?
· Cum credeţi că sunt în general agresorii? Chiar dacă ni se pare că sunt siguri pe ei şi „cool”, este oare adevărat? (uneori poate fi o „mască”)
· Cum v-ați învins/cum se poate învinge frica de agresori?
· Cum credeţi că pot fi evitate astfel de situaţii? Ce poate face fiecare?

